32000D0678
L 281/16
JURNALUL OFÍCIAL AL UNIUNII EUROPENE
DECIZIA COMISIEI
din 23 octombrie 2000
de stabilire a normelor detaliate pentru înregistrarea exploatațiilor în baze de date naționale pentru porcine astfel cum se prevede în Directiva 64/432/CEE a Consiliului
[notificată sub numărul C(2000) 3075]
(Text cu relevanță pentru SEE)
(2000/678/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului privind problemele de sănătate animală care afectează schimburile intracomunitare cu bovine și porcine (1), astfel cum a fost modificată și actualizată prin Directiva 97/12/CE (2), astfel cum a fost modificată ultima dată prin Directiva 2000/20/CE a Parlamentului European și a Consiliului (3) și, în special, articolul 14 alineatul (3) litera (c) punctul (4),
întrucât:
(1)
Pentru a se asigura caracterul operațional al bazei de date pentru porcine, este important să se fixeze datele pe care această bază de date trebuie să le conțină.
(2)
În prima etapă este adecvat să se fixeze datele privind informațiile cu privire la înregistrarea exploatațiilor cu porcine.
(3)
Este important ca toate bazele de date ale statelor membre să conțină anumite informații obligatorii și este folositor să se fixeze o listă cu informațiile suplimentare opționale.
(4)
Măsurile prevăzute în prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Registrul exploatațiilor conține cel puțin următoarele informații privind fiecare exploatație cu porcine:
(a)
codul țării și numărul de identificare format din cel mult 12 cifre (în afară de codul țării);
(b)
adresa exploatației;
(c)
numele și adresa persoanei responsabile de animale;
(d)
coordonatele geografice sau o indicație geografică echivalentă a exploatației;
(e)
un câmp de date în care autoritatea competentă poate introduce informații sanitare, de exemplu, restricții privind circulația, statutul sau alte informații relevante în contextul programelor comunitare sau naționale.
(2) În plus față de informațiile prevăzute la alineatul (1), registrul exploatațiilor poate să conțină următoarele informații privind fiecare exploatație cu porcine:
(a)
tipul producției;
(b)
capacitatea;
(c)
numele și adresa proprietarului exploatației;
(d)
numele și adresa persoanei responsabile cu măsurile sanitare;
(e)
alte informații considerate necesare de către autoritatea competentă.
Statele membre informează Comisia cu privire la informațiile menționate la alineatul (2) care sunt incluse în registrul exploatațiilor din bazele de date naționale pentru porcine.
Articolul 2
Prezenta decizie se adresează statelor membre.
Adoptată la Bruxelles, 23 octombrie 2000.